Verengelsing van UP ‘ŉ gevaar vir inheemse tale’Een van Tuks se ikoniese geboue, “Die Skip” Foto: Mike Prins, Wikimedia Commons Die ANC se beheptheid om Suid-Afrika te verengels is ŉ gevaarlike speletjie ten koste van ons inheemse tale. Só meen Tammy Wessels, leier van die VF Plus-jeug. “Indien Engels die enigste medium van onderrig word, soos die afgelope week by die Universiteit van Pretoria (UP) aangekondig is, sal nie net Afrikaans in die slag bly nie, maar sal veeltaligheid toenemend in die gedrang wees.” Die minister van finansies, Tito Mboweni, het op Twitter aangedui dat hy nie saamstem met die UP se besluit nie. “Suid-Afrika is inderdaad besig om homself in die voet te skiet met ŉ diskoers dat ŉ taal ŉ onderdrukker kan wees. Die feit dat minder Afrikaanse studente by die UP geregistreer is om in hul moedertaal bedien te word, is nie genoeg rede om Afrikaans uit die kurrikulum uit te faseer nie. Amper ŉ derde van UP-studente is Afrikaans-moedertaalsprekers,” het Wessels bygevoeg. “Die ANC vergeet dat Afrikaans die derde grootste taal in Suid-Afrika is met meer as 6.85 miljoen moedertaalsprekendes in die land. “Die ANC is duidelik ook nie bewus van die feit dat die Verenigde Nasies se Onderwys-, Wetenskap- en Kultuurorganisasie (Unesco), moedertaalonderrig só belangrik ag dat 2019 aangekondig is as ‘Die Jaar van Internasionale Inheemse Tale’ nie. Die UP en ander universiteite is beslis nie in voeling met internasionale tendense oor taalgroepe nie.” Wessels het bygevoeg Afrikaans het homself met trots ontwikkel tot ŉ hoërfunksie-taal, maar word toenemend deur die ANC se transformasiemodel uit instellings verwyder wat mense wil verdeel en nie saamsnoer nie. “Dit gaan hier nie werklik oor transformasie nie, maar oor ’n ANC-nasiebou-model wat nie voorsiening vir veeltaligheid maak nie.”